

PROJEKTS

LĒMUMS

Cēsīs, Cēsu novadā

24.07.2025. Nr.\_\_\_

**Par investīciju projekta pieteikuma “Cēsu Pilsētas vidusskolas**

**pārbūve” izstrādi un iesniegšanu, un aizņēmumu projekta īstenošanai**

Pašvaldību likuma 4. panta pirmās daļas 4. punkts nosaka, ka viena no pašvaldības autonomajām funkcijām ir gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību. Cēsu Pilsētas vidusskola ir lielākā izglītības iestāde Cēsu novadā, kas nodrošina vispārējās izglītības pieejamību vismaz 700 skolēniem.

2023. gada 12. septembrī tika noslēgts projektēšanas līgums ar SIA “BVU” par Cēsu Pilsētas vidusskolas energoefektivitātes paaugstināšanas risinājumu izstrādi. Projektēšanas līguma ietvaros līdz 2024. gada 5. decembrim izstrādātas un būvvaldē saskaņotas sekojošas būvniecības ieceres dokumentācijas – paskaidrojuma raksts un būvprojekts divās kārtās.

Cēsu novada domes 2024. gada 12. septembra sēdē tika apstiprināts lēmums Nr. 422[[1]](#footnote-1) “Par projekta pieteikuma “Cēsu Pilsētas vidusskolas energoefektivitātes paaugstināšana” izstrādi un iesniegšanu”, kas paredz īstenot Centrālās finanšu un līgumu aģentūras projekta iesniegumu Nr. 2.1.1.6/1/24//003 “Cēsu Pilsētas vidusskolas energoefektivitātes paaugstināšana” (turpmāk – CFLA projekts) par kopējo summu 3 910 812,10 EUR, t.sk. ir projekta attiecināmās izmaksas 3 016 963,43 EUR apmērā un ārpusprojekta izmaksas[[2]](#footnote-2) 893 848,67 EUR apmērā. CFLA projekts paredz īstenot energoefektivitātes paaugstināšanas pasākumus saskaņā ar paskaidrojuma raksta un būvprojekta 1.kārtas risinājumiem - fasādes, jumta un cokola siltināšanu, logu un ārdurvju nomaiņu, ventilācijas sistēmas izbūvi, apkures sistēmas pārbūvi un citus ar energoefektivitātes paaugstināšanu saistītu darbu izpildi.

Būvdarbu iepirkuma rezultātā 2025. gada 13. maijā noslēgts būvdarbu līgums ar SIA “APSA BŪVE” par kopējo summu 3 432 007,33 EUR ar PVN. Būvdarbu līgums paredz īstenot paskaidrojuma rakstā un būvprojekta 1.kārtā plānotos būvdarbus. Uzsākot būvdarbus, tika konstatēts, ka ēkas inženiertīklu tehniskai stāvoklis ir neatbilstošs, kas neļauj īstenot būvprojekta 1.kārtas darbus, veidojot pieslēgumus pie esošiem elektrības un ūdensapgādes, sadzīves kanalizācijas tīkliem, kā arī šādi ēkas iekšējo inženiertīklu demontāža un izbūve pilnā apmērā rada nepieciešamību pēc pilnvērtīgas iekštelpu apdares (būvprojekta 1.kārtas risinājumi paredzēja lokālus iekštelpu apdares risinājumus remonta zonās). Papildu tam, veicot demontāžas darbus būvlaukumā, uzrādās faktiskie būvdarbu apjomi objektā.

Būvprojekta risinājumi tika plānoti un sadalīti divās neatkarīgi īstenojamās kārtās, tomēr būvdarbu izpildes secība norāda, ka būvprojekta 1. kārtas darbi tehniski nav īstenojami neatkarīgi no būvprojekta 2. kārtas. Tas nozīmē, ka būvprojekta 1. kārtā paredzēto darbu izpilde ir tieši atkarīga no būvprojekta 2. kārtā paredzētajiem darbiem, lai gan projektēšanas laikā būvprojekta 2. kārtas darbi tiek uzskatīti par tehniski nodalāmiem. Uzsāktā būvdarbu izpilde norāda faktisko nepieciešamību īstenot abas būvprojekta kārtas vienlaikus, lai īstenotu tehniski saistītus risinājumus un neradītu finansiālus zaudējumus.

Cēsu novada pašvaldība plāno piesaistīt valsts budžeta aizdevumu līdz 3 074 697.49 EUR, lai nodrošinātu kritiski nepieciešamos būvdarbus abas būvprojekta kārtās, novērstu tehnoloģiskos konfliktus starp abu kārtu darbiem un nodrošinātu funkcionālu risinājumu īstenošanu.

Projekta izmaksu sadalījums:

|  |  |  |  |
| --- | --- | --- | --- |
| **N.p.k.** | **Pozīcija** | **Summa, EUR ar PVN** | **Papildu informācija** |
|  | **Kopējās plānotās izmaksas:** | **6 433 293.98** |  |
| **1.** | **CFLA projekta attiecināmās izmaksas, t.sk.:** | **3 016 963.43** | CFLA projekta apstiprinātā summa |
| 1.1. | — ERAF līdzfinansējums | 2 067 187.44 |  |
| 1.2 | — pašvaldības līdzfinansējums (aizņēmums) | 949 775.99 |  |
| **2.** | **Investīciju projekta “Cēsu Pilsētas vidusskolas pārbūve” izmaksas kopā, t.sk.:** | **3 416 330.55** |  |
| 2.1. | — CFLA projekta ārpusprojekta izmaksas | 442 621.00 | Izmaksas saskaņā ar noslēgto būvdarbu līgumu |
| 2.2 | — pašvaldības finansējums (aizņēmums) 2.kārtas būvniecības procesa pabeigšanai | 2 973 709.55 |  |

 Cēsu Pilsētas vidusskolas pārbūves plānotās kopējās izmaksas ar pievienotās vērtības nodokli ir līdz 6 433 293.98 EUR (seši miljoni četri simti trīsdesmit trīs tūkstoši divi simti deviņdesmit trīs *euro*, 98 centi), no kurām CFLA projekta attiecināmās izmaksas ir 3 016 963.43 EUR (trīs miljoni sešpadsmit tūkstoši deviņi simti sešdesmit trīs *euro*, 43 centi), un investīciju projekta izmaksas līdz 3 416 330.55 EUR (trīs miljoni četri simti sešpadsmit tūkstoši trīs simti trīsdesmit *euro*, 55 centi) apmērā, kurā iekļautas CFLA projekta ārpusprojekta izmaksas, kas iepirkuma rezultātā pārsniedz attiecināmo izmaksu ierobežojumus, bet ir saistītas ar CFLA projekta pilnvērtīgu mērķa sasniegšanu 442 621.00 EUR (četri simti četrdesmit divi tūkstoši seši simti divdesmit viens *euro*, 00 centi) apmērā.

Kopsavilkums investīciju projekta “Cēsu Pilsētas vidusskolas pārbūve” finansējuma avotiem:

|  |  |
| --- | --- |
| **Finansējuma avots** | **Summa (EUR)** |
| Valsts budžeta aizdevums (90%) | 3 074 697,49 |
| Pašvaldības finansējums (10%) | 341 633,06 |
| **Kopā:** | **3 416 330.55** |

2024. gada 5. martā Ministru kabinets pieņēma noteikumus Nr.159 “Kritēriji un kārtība, kādā tiek izvērtēti pašvaldību investīciju projektu pieteikumi valsts budžeta aizdevuma saņemšanai” (turpmāk – Noteikumi), kur Noteikumu 2.3. punktā noteikts, ka atbilstoši ikgadējā valsts budžeta likumā noteiktajam, valsts budžeta aizdevums piešķirams arī ilgtspējīgas pamatizglītības un vidējās izglītības nodrošināšanas funkcijas īstenošanai, kā arī skolu tīkla sakārtošanai. Noteikumi, cita starpā, nosaka, ka aizdevumu var saņemt ne tikai būvniecībai, bet arī būvprojekta izstrādes, būvuzraudzības un autoruzraudzības izmaksu segšanai, ja nepieciešams.

Atbilstoši Noteikumu 10.punktam, investīciju projekta pieteikumi jāiesniedz līdz katra mēneša pirmajam datumam vai citā termiņā, kas noteikts ikgadējā valsts budžeta likumā, bet ne vēlāk kā līdz katra kalendārā gada 1. augustam.

Saskaņā ar Cēsu novada Attīstības programmas 2022-2028 2.1. redakcijas stratēģisko mērķi ““Videi draudzīgs, ilgtspējīgs un klimatneitrāls novads”, ilgtermiņa prioritāti IP “Efektīva un ilgtspējīga esošā novada resursu izmantošana un dabas vides saglabāšana”, vidējā termiņa plānu VTP 4 “Klimata pārmaiņām pielāgotas vides veidošana”, rīcības virzienu RV 4.3. “Zaļā dzīvesveida principu popularizēšana sabiedrībā”, uzdevumu U.4.3.1. “Mazināt klimata krīzes sekas”, pasākumu “Atbalstīti energoefektivitātes pasākumi daudzdzīvokļu mājās un pašvaldības ēkās” investīciju projektu “ Cēsu Pilsētas vidusskolas pārbūve” un, pamatojoties uz Pašvaldību likuma 4. panta pirmās daļas 4. punktu, likuma “Par valsts budžetu 2025. gadam un budžeta ietvaru 2024., 2025. un 2026. gadam” 38. panta pirmās daļas 7. punktu, likuma „Par pašvaldību budžetiem” 24. pantu, Likuma par budžetu un finanšu vadību 41.panta piekto daļu, Ministru kabineta 2019.gada 10.decembra noteikumu Nr.590 „Noteikumi par pašvaldību aizņēmumiem un galvojumiem” 5.2.apakšpunktu, ievērojot Finanšu komitejas 17.07.2025. atzinumu (protokols Nr.7), nolemj:

1. Realizēt investīciju projektu “Cēsu Pilsētas vidusskolas pārbūve”.
2. Apstiprināt investīciju projekta kopējās izmaksas ar pievienotās vērtības nodokli līdz **3 416 330.55 EUR** (trīs miljoni četri simti sešpadsmit tūkstoši trīs simti trīsdesmit *euro*, 55 centi), no kurām valsts budžeta aizdevums investīciju projekta attiecināmo izdevumu segšanai veido 90 procenti jeb **3 074 697.49 EUR** (trīs miljoni septiņdesmit četri tūkstoši seši simti deviņdesmit septiņi *euro*, 49 centi) un Cēsu novada pašvaldības līdzfinansējums projekta attiecināmo izmaksu segšanai ir 10 procenti jeb **341 633.06 EUR** (trīs simti četrdesmit viens tūkstotis seši simti trīsdesmit trīs *euro*, 06 centi).
3. Cēsu novada pašvaldības Centrālās administrācijas Attīstības pārvaldes Projektu ieviešanas un uzraudzības nodaļai ne vēlāk kā līdz 2025. gada 1.augustam sagatavot un nodrošināt investīciju projekta „Cēsu Pilsētas vidusskolas pārbūve” pieteikuma iesniegšanu.
4. Investīciju projektu īstenot 2025. un 2026. gadā, Valsts budžeta aizdevumu izmantojot līdz 2026. gada 31. decembrim.
5. Investīciju projekta **“**Cēsu Pilsētas vidusskolas pārbūve” īstenošanai, kas atbilst Cēsu novada attīstības programmas 2022. - 2028 Investīciju plānam kā projekts Nr.\_\_ (\_\_.lap.) un nodrošina lietderīgu investīciju īstenošanu pašvaldības autonomās funkcijas (gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību) izpildi:
	1. ņemt ilgtermiņa aizņēmumu līdz **3 074 697.49 EUR** no Valsts kases ar tās noteikto fiksēto procentu likmi. Aizņēmumu izņemt 2025. un 2026.gadā;
	2. aizņēmumu ņemt ar atmaksas termiņu uz 22 gadiem un atlikto pamatsummas maksājumu uz 2 gadiem. Aizņēmuma atmaksu garantēt ar pašvaldības budžetu;
	3. paredzēt pašvaldības 2025.gada budžetā nepieciešamo līdzfinansējumu 102 489.92 EUR apmērā, veicot attiecīgus grozījumus 2025.gada pašvaldības budžetā, un 2026.gada budžetā nepieciešamo līdzfinansējumu 239 143.14 EUR apmērā.
6. Lēmuma izpildi organizēt Cēsu novada pašvaldības Centrālās administrācijas Attīstības pārvaldes vadītājam.
7. Lēmums zaudē spēku, ja Izglītības un zinātnes ministrijas atzinums par projekta atbilstību apstiprinātajiem vērtēšanas nosacījumiem ir negatīvs saskaņā Ministru kabineta noteikumiem „Kritēriji un kārtība, kādā tiek izvērtēti pašvaldību investīciju projektu pieteikumi valsts budžeta aizdevuma saņemšanai”.
8. Kontroli par lēmuma izpildi uzdot Cēsu novada pašvaldības izpilddirektoram.

Sagatavoja Ģ.Kindzulis

1. T. sk. arī 2024. gada 7. novembra sēdes lēmums Nr.519 “Par grozījumiem Cēsu novada domes 2024.gada 12.septembra lēmumā Nr.422 “Par projekta pieteikuma “Cēsu Pilsētas vidusskolas energoefektivitātes paaugstināšana” izstrādi un iesniegšanu”. [↑](#footnote-ref-1)
2. Saskaņā ar Ministru kabineta 2024. gada 16. jūlija noteikumu Nr. 480 "Eiropas Savienības kohēzijas politikas programmas 2021.–2027. gadam 2.1.1. specifiskā atbalsta mērķa "Energoefektivitātes veicināšana un siltumnīcefekta gāzu emisiju samazināšana" 2.1.1.6. pasākuma "Pašvaldību ēku energoefektivitātes paaugstināšana" pirmās projektu iesniegumu atlases kārtas īstenošanas noteikumi" 1.kārtas ierobežotās atlases konkursa nosacījumiem CFLA projekta kopējās attiecināmās izmaksas nedrīkst pārsniegt 3 016 963,43 EUR un citas izmaksas (ārpusprojekta izmaksas) nav pieļaujams iekļaut CFLA projekta budžeta izmaksās. [↑](#footnote-ref-2)